د ننګرهار په بټی کوټ ولسوالۍ کې د افغانی سرې میاشتې ګرځنده روغتیایی ټیم سلګونو هېوادوالو ته خدمات وړاندې کړی دی. د ننګرهار ولایت په بټی کوټ ولسوالۍ کې د افغانی سرې میاشتې ګرځنده روغتیایی ټیم په تېره یوه اونۍ کې ۶۶۰ تنه او پی ډی ناروغان، چې ۱۳۷ یې له پنځو کلونو کم عمره ماشومان او نور یې لویان دی، معاینه او وړیا درمل یې ور کړی دی. په همدې توګه ۶۹۰ کوچنی ماشومان د پولیو څاڅکو په ګډون واکسین شوی او ۱۸۰ مېرمنو ته د ټی ډی واکسین شوی دی. د پورته یادو شویو خدماتو سربېره د ننګرهار د بټی کوټ ولسوالۍ په کلا، سر، لچه پور، کوز دامان، سه پای، سرګردان او بلال مرکز کلیو کې ۳۲۰ کسانو ته د یو شمېر ساری او ِغیر ساری ناروغیو اړوند عامه پوهاوی ور کړل شوی. د یادولو وړ ده، چې افغانی سره میاشت اوس مهال په ټول هېواد کې ۹۷ ګرځنده روغتیایی ټیمونه لری، چې زیاتره په هغو سیمو کې فعالیت کوی، چې هغوی کلینیکونو ته لاسرسی نه لری.